Eskom-raad gaan voort met ‘suiwering’Argieffoto: GCIS LP’s het Woensdag gehoor dat raadslede by Eskom volstoom voortgaan met die suiweringsproses van dié kragreus met 239 sake van moontlike oortredings wat reeds deur fluitjieblasers aangemeld is. Sindi Mabaso-Koyana, ŉ Eskom-raadslid, het aan die parlement se portefeuljekomitee oor openbare ondernemings gesê meer uitvoerende beamptes is geskors ná die vertrek van vyf senior bestuurders as gevolg van ernstige aantygings van wangedrag. “ŉ Verdere vier beamptes bly geskors, twee sal in April tydens onafhanklike dissiplinêre verhore verskyn en die ander twee in Mei,” het Mabaso-Koyana gesê. Uit die 239 gevalle wat ondersoek word, is 75 ondersoeke reeds voltooi. Ten minste 39 mense word reeds deur dissiplinêre stappe in die gesig gestaar. Mabaso-Koyana het bygevoeg leefstyl-oudits is ook onderweg, nie net op uitvoerende vlak nie, maar ook twee stappe onder die uitvoerende vlak. Eskom-werknemers wat sake doen met die entiteit word ook ondersoek aangesien dit teen maatskappybeleid is. “Dit was nog altyd beleid, maar is nie toegepas en gemonitor nie,” het Mabaso-Koyana gesê. “Nou skep ons bewusmaking hieroor.” Sy het gesê 24 werknemers wat sake doen met Eskom is deur ŉ ouditproses geïdentifiseer. “Een werknemer het inderwaarheid ŉ R26 miljoen-kontrak vir homself beding.” Sy het ook aangedui dat die proses om nuwe permanente top- uitvoerende beamptes aan te stel in volle swang is en het aan LP’s gesê Eskom sal teen einde April, hangende ministeriële goedkeuring, ŉ nuwe groepshoof hê en teen einde Mei ŉ nuwe finansiële hoof.